Saludos!    So da bini wieder einisch. Nachdem ich Cuenca miteme weinende Aug verlah han und in Quito acho bin, hani mis Visum no muesse verlaengere. Das isch laenger gange, als ich erwartet han und ich ha muesse uf verschiedeni Papier warte. Drum hani die Zit grad usgnuetzt zum de Vulkan Cotopaxi z bestiege. De Cotopaxi isch  5897 Meter hoech und isch de hoechschti aktivi Vulkan vo de Waelt. Zum mich aklimatisiere ad Hoechi bini en Tag vorher zerscht ufen andere Baerg ufegloffe, wo 4200 hoech gsi isch. Isch alles tip top verloffe und mir hend die Tour i 4,5h gschafft anstatt normal i 7h. Denn hani daenkt, de Cotopaxi schaffi easy, aber de Baerg hani krass unterschaetzt. Zerscht simmer is Basislager uf 5000 Meter ufegange, hend dete uebernachtet, aber schlafe hani ned choenne. Ha immer wie zwenig Luft gha und Appetit hani au kei  gha. De andere isch es genau so gange und ide Nacht hesch ghoert, wie jede nach Luft gschnappet hed. Denn simmer z Nacht am eis gstartet mit Stiegiise und Stirnlampe. Ei Schritt nachem andere, schoen langsam. Denn hed de Gletschter agfange und es isch immer kraesser worde. Jede Schritt isch muehsam gsi, bin immer wieder i Schnee igsunke und d Luft isch mer je laenger je meh usgange. Mir isch amigs schlaecht worde, doch ich ha uf Zaeh bisse. Ich bin bis zumene Punkt anecho, womer alles gliich worde isch, mis  Hirni hed wie usgschalte. Die ganz Gruppe hed Mueh gha und dezue ane heds voll gstuermt und gschneit. Denn, bi 5500 Meter hed de Fuehrer ues gseit, dass mer de Ufstieg muend abbraeche, will s Waetter zu krass schlaecht gsi isch. I dem Momaent bini ehrlich gseit froh gsi, dass mer umkehrt hend, aber wenni denn so zrugg daenkt han, dass ues nur no 1h vom Gipfel traennt hed, heds mi scho chli gfuxt. Bim Abelaufe hanis nuemme tschegget, was rundume abgange isch. Ha kei Kraft gha zum Foeteli mache, oeppis aesse  oder trinke, ich bi eifach nur no gloffe und wieder igsackt im Schnee, ufgstande, wieder umgheit und irgendwenn am Morge am Sibni simmer wieder im Basislager acho. Mir sind alli so oeppis vo totkaputt gsi aber uf uesi Leischtig simmer alli stolz gsi. Das Erlaebnis isch bis jetzt mit Abstand s Geilschte und Kraessischte gsi vo dere Reis.  Denn isch es Zit worde fuer en totali Klimaaenderig vo Schnee id Subtrope. Ich ha de Waeg i Tschungel zum Amazoonico uf mich gno. Zerscht hani 5h mit em Bus uf Tena  muesse fahre, das isch die Tropestadt im Oriente vo Ecuador, wos Elektrizitaet git und Zivilistation herrscht. Vo Tena hani denn en Bus i Tschungel gno, das isch 1,5h gange. Denn bini usgstiege bi Puerto Barantilla und ich bi zmitzt ide Pampe usse glandet. Ich bi denn mal a Fluss abegloffe und denn isch prompt es Kanu det gsi, wo mi i Amazoonico bracht hed. Denn bini acho, im Amazoonico, en Uswilderigsstation fuer Tier zmitzt im Urwald. Mir isch alles zeigt worde und ich ha denn mis Zimmer bezoge. En chliine  Ruum mitere Wand, wo nur useme Gitter bestaht. Det hani ide Nacht alli moegliche Gruesch ghoert, ha amigs kei Ahnig gha, was das fuer Tier sind, aber es isch irgendwie es beruhigends Gfuehl gsi, ussert wenns ploetzlich irgend es Geknurre gsi isch, hani amigs es mulmigs Gfuehl gha. Us dem Faenster hani direkt i Himmel ufegseh, ich bi quasi immer underem Staernehimmel igschlafe. S Voluntaershuus isch sehr eifach, es isch us Holz und es hed dete kei Elektrizitaet und nur chalti Raegewasser Duschene gae. Am Abig  hemmer Kerzene gha, wo ues Liecht gspaendet hend und es seig scho maengisch irgend oeppis abebraennt, will mer ned guet ufpasst hed. Ich bi auscho igschlafe bi braennende Kerze, zum Glueck isch nur mis Duschgel abebraennt. Jetzt heds eifach es Brandloch im Tisch, aber eis meh oder weniger, uf das isch es au nuemme drufabcho. Am naechschte Tag hani den min erschti Arebtstag gha. Am Sibni am Morge hemmer muesse parat sii zum Fruecht schniiede. Mir hend eso viel verschiedeni Chuebel gha, womer d Fruecht fuer  Tier inegschnaetzled hed, ich bi am Afang voll ned druscho, wer was ueberchunt und i wele Chuebel was ghoert und welem Tier wele Chuebel ghoert. Aber es gaht allne gliich am Afang. Denn hemmer immer am Morge en Fuetterigstuur gha und am Namitag eini. Die Fuetterigstuure sind amigs ned so glimpflich verloffe. Einisch hed mi en aggressive Kapuzineraff durs Gitter dure ade Haar grisse. Ha aber kei Glatze jetzt, isch alles no dra. Oder einisch hed mer en Totekopfaff de Waeg id Bodega (das isch de Ort, womer s  Fuetter zuebereitet hend) versperrt. Denn hani en welle mit Hilf vo mim Fuess waegschueche aber nei du, de isch mer as Bei gumped und hed dribisse. Autschi du hed grad bluetet und ich ha grad zwei grossi Bananestruenk uf de Schultere gha, die hani denn lah gheie und de Aff hed denn vo sich glah und sich verzoge. Sit dete hani Respekt gha vor dene eigentlich haerzige chliine Aeffli. Vo dene sind oeppe 100 freilaebend i uesem Center umegspickt. Oder im Gehaege vo de grosse Papageie und de chliine Sittiche isch  au immer oeppis los gsi. Wenn dete bisch go fuettere, hesch sicher eine am Nacke gha, wo uf dich inepickt hed oder denn hends din Kopf waehred em Flug avisiert und attakiert. Die chliine Voegel sind schlimmer gsi als die grosse Aras. Einigi Voluntaere hend erscht gar ned choenne zu de Voegel ine, wills zu fescht verpickt worde waered, ich ha ned so grossi Problem gha. Oder im Kaefig vo de Tukane isch es no schlimmer gsi. Sobald du s Kaefig betraete hesch, sinds cho, die Tukane, und hend dini Stiefel  agriffe. Ha amigs muesse Zeche izieh, suscht haettets mir die sicher dur d Stiefel abbisse. De Schnabel isch naemli raecht starch und de Biss sehr kraeftig. Es isch nur amigs luschtig gsi, dass wenn Tourischte is Tukanechaefig inegluegt hend und du grad vo zwei attakiert worde bisch. Was mer au no passiert isch, dass mi en Aff bim Putze eifach stinkfraech vo obe abiisled hed und nachher so ta hed, als waer nuet gsi. Aber boes hesch ned choenne si, will das isch s Laebe da im Amazoonico. Naebscht de Fuetterigstoure  hemmer viel muesse umeschleppe, sigs Kompostchueble umeschleppe und mit dene dur en Fluss wate, Fruecht aller Art en zu krass langi Staege ufetraege, uesi Laebensmittel umetransportiere usw. Da bisch immer "draeckig" und verschwitzt gsi, d Luftfuechtigkeit isch 98 Prozent und d Kleider sind nie troche gsi. Am Abig hed mer sich uf die chalti Duschi so richtig gfreut. Aber au s Bett isch modrig und fuecht gsi, aber meh gwoehnt sich dra, will mer gar ned anderscht chan und komischerwies vermisst mers, wemmers  nuemme hed.  Denn abem 4. Tag hani scho mini 1. Tour muesse mache. 25 Luet uf Englisch, das isch grad echli heavy gsi fuer de Afang. Aber mir sind so wenig Voluntaere gsi, ich ha kei anderi Wahl gha und bin drum grad is chalte Wasser gruert worde. Es isch en gueti Tour gsi doch ich ha mi echli verloffe, ha denn aber alli Kaefig gfunde gha. En Tour isch so 1 bis 1,5 Stund gange. Will Hochsaison gsi isch, isch es voll abgange mit de Toure, mir sind vom Morge am Sibni bis am Abig am Fuefi voll am schaffe  gsi, maengisch hemmer nur grad choenne 10min Pause mache. Aber Tourischte hend eim soviel zruggaeh, vorallem d Ecuadorianer sind sehr haerzlich gsi, wenns mit de ganze Familie und Verwandte cho sind. Sie hend amigs meh Fotene vo mir gmacht als vo de Tier. Einisch bini sogar gfilmet worde bim Verzelle. Ha Toure gmacht in Spanisch, Englisch und Duetsch und mit de Zit bisch so guet dricho, da hani mini Witzli choenne bringe und die einte oder andere echli verschrecke z.b. bim Anakondakaefig. Einisch hani  echli en Paechstraene gha. Ich bi vonere Conga Ameise bisse worde, de schmaerzhaftischti Insektestich vo de Waelt. Ich ha Tour muesse abbraeche und ich ha zwei 500er Ponstan und en Liter Bier zu mir gno und nach 5h hed denn de Schmaerz aendlich nahglah. Fieber und Halluzinatione hani zum Glueck kei uebercho aber i dene 5h hani mir am liebschte welle d Hand abhacke. Denn am naechschte Tag bini am Morge am Sibni d Staege abegheit, vo zoberscht bis z underscht. Ha es blaus Aug, es blaus Fuedli und en blaue Arm  devotreit. Wenni en Platzwunde gha haett, waer das ned so praktisch gsi, will da ned so eifach usem Tschungel usechunsch. Denn am dritte Tag hani mini Finger zwueschet de Bartuere gha, aber de Finger isch zum Glueck ned abgheit.  Ja so isch jede Tag im Amazoonico oeppis gloffe und am Abig bisch totkaputt id Haengematte ineglaege, hesch bi Kerzeliecht de Fluss beobachtet und de Gruesch im Wald zueglosd und maengisch isch dir en Tarantle uebers Bei kraesled….hihihi nei nei aber es chlises Skorpion isch mal  ufem Sofa gsi, uh da bini denn schnell waeg gsi. Aber isch scho krass, meh gwoent sich so a alles und meh chunt mit so wenig so guet z Schlag. Es brucht keis Handy, kei TV, kei Luxus damit mer chan zfriede si. Das hani choenne erlaebe da im Amazoonico.  Naebscht uesne private Voluntaerspartys ab und zue, hemmer no einsich choenne ane Kitchua Party ga. Kitchua isch en Stamm, wo im Urwald wohnt. Die Party isch sehr speziell gsi. Da hend alli tanzed, vo 5 Jaehrige bis zu 80 Jaehrige. D Maenner hend eim  denn immer zum Tanz bittet und wenn du 3 Mal miten glich Maa tanzt hesch, bisch quasi verhueratet mit dem. Aso hani guet muesse luege, dass mir das ned passiert und prompt hed mi eine es dritts Mal ufgforderet, ha denn aber dankend abglehnt. Denn isch sone Krueg mit Tschitscha, sone traditionelle spirituelle Trunk, umegange. Vo dem hed mer muesse en Schluck naeh, will wemmer verweigered haett, waer das sehr unanstaendig gsi. De Saft isch mega gruusig gsi, wie echli "Chotz", keis Wunder, so wie de gmacht worde  isch. Die kaued naemli Yuka (sone Art Haerdopfel) und de Saft wird denn so geared und alkoholisiert sich. Das ergit denn sone warmi milchigi Sauce. De Krueg hed denn immer wieder sini Rundi gmacht und ich ha jedes Mal en Kriese uebercho, wenni wieder en Schluck ha muesse naeh. Einisch bini ufs WC gange, damit ich en Rundi ha choenne uslah. Nachher isch mer de Gschmack die ganz Zit no im Gaume gsi, aber d Erfahrig zellt und es seig anschienend mega gsund.  Ja das sind eso es paar Gschichtli gsi, wo ich  im Urwald erlaebt han. Es isch sehr en intensivi supercooli Zit gsi, woni viel glernt han und en Erfahrig, woni niemeh wird vergaesse. Es isch eifach z geil gsi und jetzt, wo ich wieder in Quito zrugg bin, vermissi de Tschungel bereits. D Busfahrt uf Quito isch no haarstraeubend usecho. Ich ha so usem Faenster gluegt und ploetzlich chunt es schluedernds Auto uf de Gaegefahrbahn entgaege. Es hed sich 3 Mal um die eignig Achse treit, ich weiss au ned, villicht heds uf de Strass Oel gha. Jedefalls han ichs  gar ned so richtig realisiert, erscht nachher hani daenkt, shit das haett jetzt dumm choenne usecho. S Auto isch komischerwies ned uf uesi Siite ueberecho und mit ues kollidiert. Glueck gha! Ja chum fahri usem Tschungel use, choemed eifach Auto z fluege :-). S Stadtlaebe mitem Verkehr hed mir de erschti Tag Kopfweh bereitet willi mi nuemme a de Laerm gwoent gsi bin. Und alles isch fuer mich so luxurioes inecho. Aber leider gwoehnt mer sich zu schnell wieder as Saelbstverstaendliche wie Elektriztiaet und  Mobilitaet. Aber die heiss Duschi schaetzi nach wie vor sehr.  Auso das waers gsi, isch grad echli en lange Bricht worde, hoffe, ha eu echli en Idruck choenne verschaffe vom Laebe im Tschungel.  Ab jetzt fangt d Reisezit a, ich freu mi mega druf. Aaaaausooo bis zum naechschte Mal.